**Innokylä** on suomalainen sosiaali- ja terveydenhuollon (SOTE) kehittämis- ja innovaatioyhteisö. Innokylä toimii niin kasvokkaisessa kanssakäymisessä kuin internetissäkin. Innokylän verkkopalvelussa verkostoidutaan, kehitetään uusia käytäntöjä ja tutustutaan uusiin kehittämisen menetelmiin kun taas Innokylän järjestämissä tapahtumissa saadaan tietoa ympäri Suomea kehitetyistä terveydenhuollon ja sosiaalihuollon käytännöistä. Innokylä on tarkoitettu kaikille SOTE-alan kehittämistoiminnasta kiinnostuneille henkilöille, mikä edesauttaa verkostoitumista perinteisten työryhmien yli.. Kuntien ja kuntaliittojen tarjoamiin SOTE-palveluihin kuuluu mm. lasten päivähoito, vanhusten, vammaisten ja mielenterveyspotilaiden palvelut, terveyden- ja sairaanhoito sekä hoitotakuu. Kunta-alan työntekijöistä yli puolet toimii näiden palvelujen parissa. Innokylä auttaa kuntia vahvistamaan hyvinvointia SOTE-palveluja uudistamalla - sen tärkein tavoite on parantaa palveluiden laatua ja saatavuutta.

Tausta
------

Suomen sosiaali- ja terveysministeriön palveluinnovaatiohanke teki aloitteen Innokylän rakentamisesta vuonna 2008. Sosiaali- ja terveydenhuoltoa oli siihen mennessä kehitetty lukuisissa eri hankkeissa ja vaikka monet projektit olivatkin menestyneet, kehittämistyön heikkoutena oli, ettei yksittäisten hankkeiden kehittämiä uusia käytäntöjä otettu laajasti käyttöön koko maassa. Projekteissa tarvitaan kehittämisen osaajia ja hyvää projektijohtamista – taitoja, jotka eivät kuulu esim. hoitajan tai lääkärin perustaitoihin ja siksi tätä osaamista levittävä verkostomainen Innokylä on hyvä avaus  tiedon jakamisessa. Kaikille avoimeen verkostoon on kutsuttu paitsi palvelujen kehittäjät, johtajat ja päättäjät myös palvelujen käyttäjät.

Toimintamuodot
--------------

Innokylä tarjoaa tukea sosiaali- ja terveysalalla tapahtuvan kehittämistyöhön mm. seuraavilla tavoilla:

* *Innotuutorit* ovat sosiaali- ja terveysalan kehittämistyön asiantuntijoita ja toimivat Innokylän verkostoissa, erilaisissa tapahtumissa ja verkossa.
* *Innopajoissa* vaihdetaan kokemuksia toimivista käytännöistä ja työstetään yhdessä kehittämiseen liittyviä teemoja. Innopajatoiminta on kaikille avointa ja maksutonta.
* Innokylän verkkopalvelusta löytyy ajankohtaista menetelmätietoa, helppokäyttöisiä työkaluja kehittämistyön tueksi.
* *Innokylän hankepankki* pyrkii keräämään yhteen paikkaan tiedon Suomen sosiaali- ja terveysalan innovaatiohankkeista.

Aikataulu
---------

Innokylä-yhteisöä rakennetaan asteittain vuosien 2010-2013 aikana. Tavoitteena on SOTE-verkoston yhteinen, avoin innovaatioympäristö, joka tarjoaa toimijoille työvälineitä. Vuosina 2010–2011 Innokylään kehitetään toimintamuotoja, tapahtumakonseptit, työkaluja ja toteutetaan verkkopalvelujen 1. vaihe. Vuosina 2012–2013 verkkopalvelua täydennetään entistä monipuolisemmaksi tiedonlähteeksi. Innokylän uudistunut verkkopalvelu sekä hankepankki ja tapahtumakalenteri avattiin joulukuussa 2011. Kehittämisympäristö, joka koostuu Verstaasta ja Toimintamallista avattiin marraskuussa 2012.Verkosto-työtila rakennetaan verkkopalveluun vuoden 2013 aikana.

Taustavoimat
------------

Innokylä-innovaatioympäristön toteuttajia olivat alun perin Suomen Kuntaliitto, Terveyden ja hyvinvoinnin laitos, Sosiaali- ja terveysturvan keskusliitto ja Terveyden edistämisen keskus. 1.1.2012 Sosiaali- ja terveysturvan keskusliitto ja Terveyden edistämisen keskus siirsivät toimintansa SOSTE Suomen sosiaali ja terveys ry:lle , ja näin ollen Innokylän toteuttajia vuoden 2012 alusta ovat Suomen Kuntaliitto, Terveyden ja hyvinvoinnin laitos ja SOSTE Suomen sosiaali ja terveys ry. Innokylää rahoittavat Sosiaali- ja terveysministeriö, Tekes ja Sosiaali- ja terveysjärjestöjen avustuskeskus (STEA).

Katso myös
----------

* Innovaatio

Lähteet
-------

1. ↑  Innokylä, viitattu 17.1.2012
2. 1 2 3  Vanhustyö 7/2011
3. 1 2  Sosiaalinen media - THL[vanhentunut linkki], viitattu 3.3.11
4. 1 2 3  Kauppalehti / Sosiaali- ja terveydenhuoltoa kehittävä Innokylä rakennetaan kaikille avoimeksi (Arkistoitu – Internet Archive), viitattu 4.3.11
5. 1 2  [vanhentunut linkki], Kunnat.net - Sosiaali- ja terveydenhuolto viitattu 4.3.11.
6. ↑  Kauppalehti: Terveydenhuollossa myös onnistuvia projekteja 13.12.2010[vanhentunut linkki], viitattu 9.3.11
7. ↑  Innokylä - Innotuutorit[vanhentunut linkki], viitattu 17.1.2012
8. ↑  Innokylä - Innopajat[vanhentunut linkki], viitattu 17.1.2012
9. ↑  Innokylä - Hankkeet (Arkistoitu – Internet Archive), viitattu 17.1.2012
10. ↑  Innokylä - Innokylän verkkopalvelu on nyt entistä ehompi[vanhentunut linkki], viitattu 17.1.2012
11. 1 2   Viitattu 3.3.2011
12. ↑  MS-liitto - Ajankohtaista (Arkistoitu – Internet Archive), viitattu 17.1.2012

Aiheesta muualla
----------------

* Innokylän omat sivut
	+ Innokylä.fi
	+ Innokylän blogi
	+ Innokylä Twitterissä
	+ Innokylä Facebookissa
* Muut sivut
	+ Mediuutiset: Innokylä kokoaa osaamisen[vanhentunut linkki]
	+ Mediuutiset: Muista jakaa hyvät käytännöt[vanhentunut linkki]
	+ Tesso/THL/Stakes: Ideat lainaan Innokylän pankista[vanhentunut linkki]
	+ Sosiaali- ja terveysministeriön haussa tulee 57 osumaa 6.3.2011 (Arkistoitu – Internet Archive)